DNA เผยบอร์ดอนุมัติ 2 บ.ย่อยเพิ่มทุนเตรียมใส่เงินเพิ่มไม่เกิน 44.3 ลบ.
DNA เผยบอร์ดอนุมัติ 2 บ.ย่อยเพิ่มทุนเตรียมใส่เงินเพิ่มไม่เกิน 44.3 ลบ.
30 ธ.ค. 2558

บริษัท ดีเอ็นเอ 2002 จำกัด (มหาชน) หรือ DNA เปิดเผยว่า ที่ประชุมคณะกรรมการบริษัท อนุมัติให้บริษัท เวิร์ล สปอร์ต กรุ๊ป จำกัด (WSG) ซึ่งเป็นบริษัทย่อยที่ถือหุ้น 70%  เพิ่มทุนจดทะเบียนจากเดิม 20 ล้านบาท เป็น 40 ล้านบาท โดยการออกหุ้นสามัญเพิ่มทุนเป็นจำนวน 2 แสนหุ้น พาร์หุ้นละ 100 บาท ซึ่งจะเสนอขายแก่กลุ่มผู้ถือหุ้นเดิมตามสัดส่วน ในราคาหุ้นละ 100 บาท ซึ่งบริษัทจะจองซื้อหุ้นเพิ่มทุนตามสัดส่วนและจะจองซื้อเกินสิทธิในกรณีหากมีผู้ถือหุ้นเดิมรายอื่นสละสิทธิการจองซื้อหุ้นเพิ่มทุน
ทั้งนี้ การจองซื้อหุ้นสามัญเพิ่มทุนดังกล่าวจะมีจำนวนไม่เกิน 2 แสนหุ้น หรือมีมูลค่ารวมไม่เกิน 20 ล้านบาท โดยหากบริษัทจองซื้อทั้งจำนวน 2 แสนหุ้นจะทำให้มีสัดส่วนถือหุ้นใน WSG เพิ่มเป็น 85%
นอกจากนี้ยังเห็นชอบให้บริษัท มายเน็ตเวิร์ค แอนด์ โซลูชั่น จำกัด (MyNet) ซึ่งเป็นบริษัทย่อยที่ถือหุ้น 51% ของทุนจดทะเบียน เพิ่มทุนจดทะเบียนจากทุนจดทะเบียนเดิม 10 ล้านบาท เป็น 60 ล้านบาท โดยการออกหุ้นสามัญเพิ่มทุนเป็นจำนวน 5 แสนหุ้น พาร์หุ้นละ 100 บาท เสนอขายผู้ถือหุ้นเดิมตามสัดส่วนในราคาหุ้นละ 100 บาท ซึ่งบริษัทจะใช้สิทธิจองซื้อหุ้นสามัญเพิ่มทุนจำนวน 2.43 แสนหุ้น หรือมีมูลค่ารวม 24.3 ล้านบาท
ซึ่งเป็นการจองซื้อน้อยกว่าสิทธิการจองซื้อหุ้นสามัญเพิ่มทุนใน MyNet ดังนั้น บริษัทได้สละสิทธิ์การจองซื้อหุ้นสามัญเพิ่มทุนใน MyNet จำนวน 12,000 หุ้น คิดเป็นมูลค่า 1.2 ล้านบาท  ซึ่งจะทำให้สัดส่วนการถือหุ้นใน MyNet ลดลงมาที่ 49%    
นอกจากนี้ที่ประชุมคณะกรรมการ ยังอนุมัติรับโอนอสังหาริมทรัพย์จากบริษัท วัน บ็อกซ์ โฮม จำกัด (OBH) เพื่อชำระหนี้บางส่วนมีมูลค่ารวม 66 ล้านบาทให้กับบริษัท จากปัจจุบันที่  OBH มีหนี้ค้างชำระกับบริษัทเป็นเงินจำนวนทั้งสิ้น 123.26 ล้านบาท ซึ่งเกิดจากการที่ OBH ค้างชำระหนี้ค่าสินค้ากล่อง Set Top Box และคูปองแลกกล่อง Set Top Box กับบริษัท และภายหลังจากที่บริษัทรับชำระหนี้ด้วยทรัพย์สินข้างต้น OBH ยังคงเหลือหนี้ที่ยังต้องชำระให้แก่บริษัทอีกจำนวน 57.26 ล้านบาท ซึ่งบริษัทขอให้ OBH ชำระหนี้ในส่วนที่เหลือด้วยเงินสด หรือเช็ค
สำหรับอสังหาริมทรัพย์ฯที่จะรับโอนดังกล่าว ได้แก่  ห้องชุดพักอาศัย จำนวน 1 ยูนิต เลขที่ 99/89 ชั้น 15 อาคารชุดปิ่นเกล้าคอนโดมิเนียม
ตั้งอยู่ที่แขวงอรุณอัมรินทร์ เขตบางกอกน้อย กรุงเทพ พื้นที่ประมาณ 570 ตารางเมตร เนื้อที่ประมาณ 570 ตารางเมตร คิดเป็นเงิน 20 ล้านบาท และห้องพักชุดพาณิชยกรรม จำนวน 1 ยูนิต เลขที่ 406/36 ชั้น 2, 3 อาคารชุดจอมเทียน พลาซ่า คอนโดเทล ตั้งอยู่ที่ตำบลหนองปรือ อำเภอบางละมุง จังหวัดชลบุรี พื้นที่ประมาณ 1,000 ตารางเมตร เป็นเงินจำนวน 46 ล้านบาท